Potrivit minutei Tribunalului București, Cosmin-Iulie Șerbănescu a primit:

– o condamnare de 5 ani închisoare pentru săvârşirea infracţiunii de trafic de influenţă, în formă continuată, 42 de acte materiale, faptă din perioada iunie 2011 – 06/07/2014.

– o pedeapsa de 1 an şi 6 luni închisoare pentru săvârşirea infracţiunii trafic de influenţă, faptă din data de 27/06/2014

– o pedeapsa de 1 an şi 6 luni închisoare pentru săvârşirea infracţiunii trafic de influenţă, faptă din data de 06 şi 16/07/2014

– După contopire se aplică pedeapsa cea mai grea, de 5 ani închisoare la care adaugă un spor de 1/3 din totalul celorlalte pedepse stabilite, respectiv un spor de 1 an, inculpatul urmând să execute pedeapsa rezultantă de 6 ani.

– confiscă de la Iuliu Cosmin Şerbănescu sumele de: 9 730 euro, 1 525 lei şi 1 300 USD.

Studentul condamnat

Unul dintre studenții care i-au dat șpagă , Rami Bayassi a fost condamnat la 1 an şi 4

luni închisoare pentru săvârşirea infracţiunii de dare de mită. Pe parcursul termenului de

supraveghere, acesta va presta o muncă neremunerată în folosul

comunităţii, la Administraţia Domeniului Public – Sector 2 Bucureşti

sau la Administraţia Domeniului Public – Sector 6 Bucureşti.

Acuzațiile procurorilor

Prodecanul Facultăţii de Finanţe-Bănci din ASE Bucureşti, Iuliu Cosmin Şerbănescu, a fost trimis în judecată de procurorii Parchetului instanţei supreme, fiind acuzat că a primit bani de la studenţi pentru lucrări de licenţă şi le-a promis acestora note corespunzătoare.

Şerbănescu, aflat în arest, a fost trimis în judecată pentru 42 de fapte de luare de mită şi două fapte de trafic de influenţă.

El este acuzat că, având grad didactic de conf. univ. dr., în calitate de profesor titular al cursurilor de fiscalitate, asigurări şi reasigurări la Facultatea de Finanţe, Asigurări, Bănci şi Burse de Valori (FFABBV) din cadrul Academiei de Studii Economice (ASE), în perioada ianuarie 2012 – mai 2014, a pretins şi primit sume de bani, cuprinse între 500 de lei şi 500 de euro, de la studenţi sau masteranzi ai FFABBV, în scopul de a efectua un act contrar atribuţiilor de serviciu, respectiv le-a oferit lucrări de licenţă sau lucrări de disertaţie, gata elaborate, în formă digitală, asigurându-i totodată că, în calitate de membru şi al comisiei de licenţă/coordonator al lucrării de disertaţie, le va asigura nota corespunzătoare promovării examenului de licenţă/ master, arată procurorii.

De asemenea, mai spun procurorii, inculpatul a primit de la inculpata Nicoleta Paraşchiv suma de 400 de lei, în schimbul căreia i-a oferit acesteia lucrarea de licenţă gata elaborată, acceptând totodată să-şi traficheze influenţa prin intervenţie pe lângă profesorul scriptic coordonator al lucrărilor de licenţă oferite şi membru al comisiei de examinare, pentru a-i asigura studentei promovarea examenului de susţinere a lucrării de licenţă.

Şerbănescu a primit şi de la Elena Stoichiţă suma de 200 de euro şi 200 de lei, pentru a-şi trafica influenţa, prin intervenţie pe lângă cadrele didactice, pentru a-i asigura studentei promovarea unor examene de an.

Paraşchiv şi Stoichiţă au fost de asemenea trimise în judecată, pentru cumpărare de influenţă, alături de Ionuţ Mihăilescu, Rami Bayassi, Georgiana Popa, Roxana Ruta, Alexandru Scutaru şi Andreea Crişan, pentru dare de mită.